Capgirant Sagunt: una manera divertida d'acostar-se a la ciutat
10 d’octubre 2022

El Gabinet de Promoció del Valencià de l'Ajuntament de Sagunt ha encetat una iniciativa anomenada _Capgirant Sagunt de la T a la S_, un projecte per a descobrir d'una manera amena la història, els monuments, els espais i les persones que han fet Sagunt.

El joc proposa un viatge lúdic per les característiques mediambientals, històriques, econòmiques i culturals que fan singular el municipi. Les cartes de vocabulari estan dividides en cinc parts diferenciades per colors: Història (marró), Identitat (taronja), Medi Ambient (verd), Ciutat (blau) i Personatge (roig). Es poden utilitzar com a guia o emprant les activitats, també interactives, que l'acompanyen al web [**https://bit.ly/capgirantsagunt**](https://bit.ly/capgirantsagunt).

Les activitats proposades són: _Línia del temps_, on es podran situar totes les cartes en una línia del temps que va des de l'any 219 a. C. fins al 2022; _Situar en el mapa_, que consistirà a situar totes les cartes en un mapa de la ciutat per poder identificar espais amb les representacions de les cartes; _El temps s'ha acabat_, en què es podran descobrir totes les cartes i explicar-les d'una manera diferent cada vegada; _Reescriu la Història_, que fomentarà la creativitat fent servir l'explicació sobre cadascuna de les cartes, així com _Joc de descoberta_, entre d'altres.

Dijous que ve, 13 d'octubre, a les 13.00 hores, en la Via del Pòrtic, serà presentat per primera vegada als agents socials que es dediquen a la formació d'infants i jóvens al municipi i hi estarà present la regidora delegada del Gabinet de Promoció del Valencià, Maria Josep Soriano, i els autors del joc.

**«Este treball, en paper i en línia, ens proporciona una eina útil, interactiva i bonica per a aprofundir alguns aspectes jugant»**, explica Soriano. **«Com que sabem que per a cada lletra pot haver-hi altres opcions, vos suggerim ampliar, aprofundir o crear-ne de noves i enviar-les al nostre repositori web. Així, amb les vostres aportacions, _Capgirant Sagunt_ esdevindrà una proposta viva»**, ha agregat la edil.

Els dissenys són obra de la il·lustradora Teresa Cebrián i l'empresa local Yogur de Fresa, inspirats en uns textos d'Albert Llueca amb l'assessorament de Lluís V. Alcaide i del Gabinet de Promoció del Valencià.

![](/media/iunn1ynn/c2_cartel_juegocapgirantsagunt.jpg?width=336&height=472&mode=max)![](/media/4bpj15a4/c1_juegocapgirantsagunt.jpg?width=406&height=471&mode=max)

*   [](http://www.facebook.com/sharer.php?u=https://aytosagunto.es/va/actualitat/capgirant-sagunt-una-manera-divertida-d-acostar-se-a-la-ciutat/ "Facebook")
*   [](http://twitter.com/share?url=https://aytosagunto.es/va/actualitat/capgirant-sagunt-una-manera-divertida-d-acostar-se-a-la-ciutat/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/capgirant-sagunt-una-manera-divertida-d-acostar-se-a-la-ciutat/ "Linked In")
*   [](mailto:?body=https://aytosagunto.es/va/actualitat/capgirant-sagunt-una-manera-divertida-d-acostar-se-a-la-ciutat/)